ΚΑΝΟΝΙΣΜΟΣ (ΕΚ) αριθ. 2865/94 ΤΗΣ ΕΠΙΤΡΟΠΗΣ της 25ης Νοεμβρίου 1994 περί θεσπίσεως εκτάκτων μέτρων στηρίξεως της αγοράς στον τομέα του χοιρείου κρέατος στο Βέλγιο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2759/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα του χοιρείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1249/89 (2), και ιδίως το άρθρο 20 και το άρθρο 22 δεύτερο εδάφιο,

Εκτιμώντας:

ότι, λόγω της εμφανίσεως της κλασικής πανώλης των χοίρων σε ορισμένες περιοχές του Βελγίου, οι βελγικές αρχές καθόρισαν ζώνες προστασίας, δυνάμει του άρθρου 9 της οδηγίας 80/217/ΕΟΚ του Συμβουλίου της 22ας Ιανουαρίου 1980 περί θεσπίσεως κοινοτικών μέτρων για την καταπολέμηση της κλασικής πανώλης των χοίρων (3), όπως τροποποιήθηκε τελευταία από την απόφαση 93/384/ΕΟΚ (4)- ότι, κατά συνέπεια, στις ζώνες αυτές απαγορεύεται προσωρινά η εμπορία ζωντανών χοίρων, νωπού χοιρείου κρέατος και προϊόντων με βάση το χοίρειο κρέας που δεν έχουν υποστεί θερμική επεξεργασία-

ότι υπάρχει κίνδυνος οι περιορισμοί της ελεύθερης κυκλοφορίας των εμπορευμάτων που απορρέουν από την εφαρμογή κτηνιατρικών μέτρων να διαταράξουν σοβαρά την αγορά του χοιρείου κρέατος στο Βέλγιο- ότι, εφεξής, είναι απαραίτητο να ληφθούν έκτακτα μέτρα στήριξης της αγοράς μόνο για τους ζωντανούς χοίρους που προέρχονται από άμεσα προσβεβλημένες ζώνες, μέτρα που θα ισχύσουν για όσο χρονικό διάστημα είναι απολύτως απαραίτητα-

ότι, μεριμνώντας για την πρόληψη της διαδόσεως της επιζωοτίας, πρέπει να εξαιρεθεί το μέρος της παραγωγής χοίρου στις εν λόγω ζώνες από το κανονικό κύκλωμα των προϊόντων που προορίζονται για την ανθρώπινη διατροφή και να προβούμε στη μεταποίηση σε προϊόντα που προορίζονται για σκοπούς άλλους από την ανθρώπινη διατροφή παρέχοντας, συγχρόνως, στις βελγικές αρχές τη δυνατότητα να οργανώσουν τις εργασίες της αγοράς σύμφωνα με τις ανάγκες που απορρέουν από την κτηνιατρική και υγειονομική κατάσταση στις σχετικές ζώνες-

ότι πρέπει να καθοριστεί τιμή αγοράς για τα χοιρίδια και τους ζωντανούς χοίρους, σε περίπτωση αγοράς χοίρων από τον οργανισμό παρεμβάσεως στις ζώνες προστασίας και εποπτείας- ότι, επιπλέον, πρέπει να οριστούν τα μέρη στα οποία μπορούν να θανατωθούν τα ζώα-

ότι, λαμβάνοντας υπόψη την έκταση της επιζωοτίας και, ιδίως, τη διάρκειά της και, συνεπώς, το μέγεθος των προσπαθειών που απαιτούνται για τη στήριξη της αγοράς, πρέπει οι δαπάνες να κατανεμηθούν μεταξύ της Κοινότητας και του συγκεκριμένου κράτους μέλους-

ότι πρέπει να προβλεφθεί ότι οι βελγικές αρχές θα λάβουν όλα τα απαραίτητα μέτρα ελέγχου και εποπτείας και θα ενημερώσουν σχετικά την Επιτροπή-

ότι οι περιορισμοί στην ελεύθερη κυκλοφορία των ζωντανών χοίρων υπάρχουν εδώ και πολλές εβδομάδες στις εν λόγω ζώνες και οδηγεί σε σημαντική αύξηση του βάρους των ζώων και, κατά συνέπεια, σε αφόρητη κατάσταση όσον αφορά την καλή διαβίωση των ζώων- ότι δικαιολογείται, συνεπώς, να εφαρμοστεί ο παρών κανονισμός αναδρομικά από τις 14 Νοεμβρίου 1994 όσον αφορά τους χοίρους για πάχυνση και από τις 25 Οκτωβρίου 1994 όσον αφορά την αγορά χοιριδίων-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Χοιρείου Κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από τις 25 Οκτωβρίου 1994, ο βελγικός οργανισμός παρεμβάσεως, σύμφωνα με τις ανάγκες που απορρέουν από την κτηνιατρική και υγειονομική κατάσταση, αγοράζει χοιρίδια που υπάγονται στον κωδικό ΣΟ 0103 91 10, βάρους ίσου ή μεγαλυτέρου από 8 χιλιόγραμμα κατά μέσο όρο ανά παρτίδα.

2. Από τις 14 Νοεμβρίου 1994, ο βελγικός οργανισμός παρεμβάσεως, σύμφωνα με τις ανάγκες που απορρέουν από την κτηνιατρική και υγειονομική κατάσταση, αγοράζει ζωντανούς χοίρους για πάχυνση που υπάγονται στον κωδικό ΣΟ 0103 92 19, βάρους ίσου ή μεγαλύτερου από 110 χιλιόγραμμα κατά μέσο όρο ανά παρτίδα.

3. Η αγορά των πρώτων 35 000 ζωντανών χοίρων για πάχυνση και των πρώτων 38 500 χοιριδίων καλύπτεται από τον προϋπολογισμό της Κοινότητας.

4. Επιτρέπεται στο Βέλγιο να αγοράσει συμπληρωματικά, με δικές του δαπάνες και με τους όρους που προβλέπονται από τον παρόντα κανονισμό, 15 000 ζωντανούς χοίρους για πάχυνση και 16 5000 χοιρίδια.

Άρθρο 2

Μπορούν να αγοραστούν ζωντανοί χοίροι και χοιρίδια που έχουν εκτραφεί στις ζώνες που αναφέρονται στο παράρτημα του παρόντος κανονισμού, εφόσον οι κτηνιατρικές διατάξεις που προβλέπονται από τις βελγικές αρχές εξακολουθούν να ισχύουν στις ζώνες αυτές την ημέρα αγοράς των ζώων.

Άρθρο 3

Τα ζώα ζυγίζονται και θανατώνονται, είτε στην εκμετάλλευση, είτα στα κέντρα συγκέντρωσης είτε στις εγκαταστάσεις αξιοποιήσεως καταλοίπων ζωικής προελεύσεως, την ημέρα της αγοράς με τρόπο που να μη μπορεί να διαδοθεί η επιζωοτία.

Σε εξαιρετικές περιστάσεις και αν η κτηνιατρική κατάσταση το απαιτεί, οι χοίροι παχύνσεως, αφού ενημερωθεί η Επιτροπή, μπορούν να θανατωθούν σε σφαγείο.

Μεταφέρονται αμέσως σε εγκαταστάσεις αξιοποιήσεως καταλοίπων ζωικής προελεύσεως και μεταποιούνται σε προϊόντα που υπάγονται στους κωδικούς ΣΟ 1501 00 11, 1506 00 00 και 2301 10 00.

Οι εργασίες εκτελούνται υπό τον έλεγχο των αρμόδιων βελγικών αρχών.

Άρθρο 4

1. Η τιμή αγοράς στην εκμετάλλευση για τους ζωντανούς χοίρους παχύνσως βάρους ίσου ή μεγαλύτερου από 110 χιλιόγραμμα κατά μέσο όρο ανά παρτίδα καθορίζεται σε 106 Ecu ανά χιλιόγραμμα σφαγμένου βάρους.

Όταν το μέσο βάρος ανά παρτίδα είναι μικρότερο από 110 χιλιόγραμμα αλλά μεγαλύτερο από 102 χιλιόγραμμα, η τιμή αγοράς ανέρχεται σε 90 Ecu ανά 100 χιλιόγραμμα.

Και στις δύο περιπτώσεις η τιμή αγοράς πολλαπλασιάζεται με το συντελεστή 0,83.

2. Η τιμή αγοράς στην εκμετάλλευση για τα χοιρίδια ανέρχεται σε:

- 19 Ecu ανά κεφαλή για τα χοιρίδια μέσου βάρους ανά παρτίδα ίσου ή μεγαλύτερου από 8 χιλιόγραμμα αλλά μικρότερου από 23 χιλιόγραμμα,

- 25 Ecu ανά κεφαλή για τα χοιρίδια μέσου βάρους ανά παρτίδα ίσου ή μεγαλύτερου από 23 χιλιόγραμμα αλλά μικρότερου από 25 χιλιόγραμμα,

- 29 Ecu ανά κεφαλή για τα χοιρίδια μέσου βάρους ανά παρτίδα ίσου ή μεγαλύτερου από 25 χιλιόγραμμα αλλά μικρότερου από 26 χιλιόγραμμα,

- 31 Ecu ανά κεφαλή για τα χοιρίδια μέσου βάρους ανά παρτίδα ίσου ή μεγαλύτερου από 26 χιλιόγραμμα.

Άρθρο 5

Οι αρμπόδιες βελγικές αρχές λαμβάνουν όλα τα απαραίτητα μέτρα για την εγγύηση της τήρησης των διατάξεων του παρόντος κανονισμού και, ιδίως, αυτές που αναφέρονται στο άρθρο 2. Ενημερώνουν σχετικά την Επιτροπή το ταχύτερο δυνατόν.

Άρθρο 6

Οι αρμόδιες βελγικές αρχές ανακοινώνουν στην Επιτροπή, κάθε Τετάρτη, τις ακόλουθες πληροφορίες όσον αφορά την προηγούμενη εβδομάδα:

- αριθμός και συνολικό βάρος των αγορασθέντων χοίρων,

- αριθμός και συνολικό βάρος των αγορασθέντων χοιριδίων.

Άρθρο 7

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 14 Νοεμβρίου 1994. Εντούτοις, οι διατάξεις που προβλέπονται στο άρθρο 1 παράγραφος 1 εφαρμόζονται από τις 25 Οκτωβρίου 1994.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Νοεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 282 της 1. 11. 1975, σ. 1.

(2) ΕΕ αριθ. L 129 της 11. 5. 1989, σ. 12.

(3) ΕΕ αριθ. L 47 της 21. 2. 1980, σ. 11.

(4) ΕΕ αριθ. L 166 της 8. 7. 1993, σ. 34.

ΠΑΡΑΡΤΗΜΑ

α) Το μέρος του εδάφους της κοινότητας της Gent που βρίσκεται δυτικώς της γραμμής που σχηματίζεται από τις οδούς N 43, de B 402, R 4 και Evergemse Steenweg-

β) το μέρος του εδάφους της κοινότητας Lovendegem που βρίσκεται δυτικώς της R 4-

γ) το μέρος του εδάφους της κοινότητας Evergem που βρίσκεται δυτικώς των οδών Achterstege, Kapellestraat, Reibroekstraat, Goeiingen, Kerselaarstraat, Volpenswege, Kerkstraat, Hooiwege, Zwaantje και Singel-

δ) το μέρος του εδάφους της κοινότητας Eeklo που βρίσκεται νοτίως της γραμμής που σχηματίζεται από τις οδούς N 9, Koning Albertstraat, de N 499, Nijverheidskaai και Nieuwendorpe-

ε) το μέρος του εδάφους της κοινότητας Maldegem που βρίσκεται νοτίως της γραμμής που σχηματίζεται από τις οδούς Vulderstraat, Appelboom, Onderdijke en και Urselweg-

ζ) το μέρος του εδάφους της κοινότητας Knesselare που βρίσκεται ανατολικώς της γραμμής που σχηματίζεται από τις οδούς Drongengoedweg, Westvoordestraat, N 461 και N 44-

η) το μέρος του εδάφους της κοινότητας Aalter που βρίσκεται νοτίως της γραμμής που σχηματίζεται από τις οδούς Buntelarestraat, Vaartlaan, Blekkervijverstraat Wingenestraat, και βορείως του Hooggoed-

θ) το μέρος του εδάφους της κοινότητας Ruiselede που βρίσκεται ανατολικώς της γραμμής που σχηματίζεται από τις οδούς Zandberg, Kruiskerkestraat, Wantestraat, Buisstraat, Ommegangstraat, Poekestraat και Reigerstraat-

ι) το μέρος του εδάφους της κοινότητας Deinze που βρίσκεται βορείως της γραμμής που σχηματίζεται από τις οδούς N 35, Tweebruggenlaan, N 14 και N 43-

κ) το μέρος του εδάφους της κοινότητας Sint-Martens-Latem που βρίσκεται βορείως της N 43-

λ) το έδαφος των κοινοτήτων Zomergem, Nevele και Waarschoot.